Vollert Anlagenbau
D Vollert Anlagenbau GmbH mit Sitz z Weinsberg (Landkrais Haalbrunn) isch e dytsch Unternäme im Maschine- un Aalageböu mit Dochterfirme z Brasilie, z China, z Indie un z Russland.

Gschicht 
S Unternäme isch anne 1925 z Weinsberg dur dr Hermann Vollert grindet wore – di erscht Generation het aagfange mit aifache Schlosserarbete, Fahrradreparature, em Böu vu Brunne un Bumbine un dr Konschtruktion un Inbedribnahm vu Sailbahne fir d Rääbe in dr Gegnig. D Rääbesailbahne hän dr erscht Böustai fir dr Yystiig in d Transporttächnik gliferet, speter isch mit dr Chibel- un Materialsailbahne s Know-how fir dr Umgang mit all greßere Laschte chuu, z. B. in dr Holz- un Keramikinduschtry. Wu anne 1947 dr Hermann Vollert, dr Firmegrinder, dedli verunglickt isch, hän dr Herbert un dr Robert Vollert mit ihre Mueter Mina s Unternäme wytergfiert. Syt dr 1970er Johr het mer Aalage- un Maschinetächnik fir di induschtriäll Betonfertigdailproduktion entwicklet. 1992 sin Ferdertächnik un Materialflusssischtem fir d Metall- un Automobilinduschtry derzuechuu. Dr Hans-Jörg Vollert, dr Änkel vum Firmegrinder, het anne 1999 75 Brozänt vu dr Aadail un d Fierig vum Unternämen ibernuu. Syter anne 2011 isch dr Vollert Partner vu dr VDMA-Noohaltigkaitsinitiativ BlueCompetence. D Dochtergsellschaft Vollert India Pvt Ltd. mit Sitz z Nei-Delhi isch anne 2011 grindet wore, Vollert Commercial (Beijing) Limited mit Sitz z Peking un d Vollert do Brasil Ltda. mit Sitz z Belo Horizonte 2012. Mit Wirkig zum 1. Septämber 2012 hän d Gsellschafter vu dr Vollert Anlagenbau GmbH dr Gschäftsbedrib vum Traditionsunternäme Nuspl Maschinenbau vu Charlsrue ibernuu; d Nuspl Schalungsbau GmbH + Co. KG isch as Schweschtergsellschaft grindet wore. Anne 2014 isch d Dochtergsellschaft Vollert Russia OOO z Moskau entstande. Im Johr 2015 het Vollert sy 90-jehrig Jubiläum gfyyrt.

Produkt 
Gschäftsberych Betonfertigdailwärch
 Maschine, Aalage un Komponänte fir d Betonfertigdailinduschtry
Gschäftsberych Intralogischtiksischtem
 Intralogischtiksischtem fir Metall un schwäri Laschte
 Oberflechebhandligsaalage
 Sonder-Kransischtem
Gschäftsberych Rangschiersischtem
 Rangschieraalage un Rangschier-Robot
 Schwärlaschttransportwage un Schiebbihne
Gschäftsberych Service
 Wartig un Instandhaltig
 Inschpäktione
 Ersatzdail

Unternäme, wu zue dr Vollert Anlagenbau GmbH ghere 

Dochterunternäme:
 Vollert India Pvt. Ltd., Indien
 Vollert do Brasil Ltda, Brasilien
 Vollert Commercial (Beijing) Limited, China
 Vollert Russia OOO, Russland
Schweschtergsellschafte:
 Nuspl Schalungsbau GmbH + Co. KG, Charlsrue
(Stand 12. Jänner 2017)

Weblink 
 Websyte vu dr Vollert Anlagenbau GmbH
 Websyte vu dr Schalungsbau GmbH + Co. KG
 90 Jahre Vollert – Schwere Lasten patent bewegt, Vollert Anlagenbau, 16. Oktober 2015
 Andrea Przyklenk: Für schwere Fälle, familienunternehmer-news.de, 5/2015

Fueßnote 

Unternähme (Dütschland)